Михаил Лермонтов
Когато се люлее пожълтяла нива…

Превод от руски: Мария Шандуркова, 2017

chitanka.info

Стихотворението „Когато се люлее пожълтяла нива“ Михаил Лермонтов написва в затвора, когато е бил арестуван заради стихотворението си „Смерть поэта“, посветено на гибелта на Пушкин. По липса на мастило и хартия, по спомени на очевидци, той пише стихотворението с помощта на обгорели кибритени клечки върху части от опаковъчна хартия, с която старият му слуга завивал и му носел храната.

Когато се люлее пожълтяла нива

и тих ветрец звъни по горския клонак,

в градината се крий малиновата слива

под сладка сянка сред зелените листа;

когато е росата с аромати пълна

в поруменяла вечер, в златната зора,

и люлякът сребрист от храста тъмен

приветливо ми кима със глава;

кога студен поток в дола се разиграе

и мисълта смутена е в дълбок покой,

звучат във мене тайнствени сказания

за мирен край, отгде избликва той −

тогава мирна е душата, без тревога,

изчезват бръчките от моето лице

и земно щастие докосвам със ръце,

и в небесата виждам Бога…

Февруари 1837

Превод: 19.08.2017 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.